Meddelelse i medfør af artikel 114, stk. 4, i traktaten om Den Europæiske Unions funktionsmåde — Tilladelse til at opretholde nationale foranstaltninger, der er strengere end bestemmelserne i en EU-harmoniseringsforanstaltning

(EØS-relevant tekst)

(2019/C 394/02)

Ved brev af 7. august 2019, som Kommissionen modtog den 9. august 2019, meddelte Slovakiet Kommissionen, at landet ønsker at opretholde en national undtagelsesbestemmelse om cadmiumindholdet i fosfatgødninger. Der fastsættes en grænseværdi på 20 mg/kg fosforpentoxid for cadmium i gødninger med et fosforindhold på over 5 % fosforpentoxid i den pågældende nationale bestemmelse (punkt 1 i bilag 3 til det slovakiske landbrugsministeriums dekret nr. 577/2005 om gødningstyper, sammensætning, emballering og mærkning af gødninger, analysemetoder til undersøgelse af gødninger, risikoelementer og grænseværdier for de enkelte grupper af gødninger, tilladte afvigelser og grænseværdier i landbrugsgødninger med henblik på lov nr. 136/2000 om gødninger). Der vil være tale om en afvigelse fra del II, PFC 1(B), punkt 3, litra a), nr. ii), og PFC 1(C)(I), punkt 2, litra a), nr. ii), i bilag I til Europa-Parlamentets og Rådets forordning (EU) 2019/1009 (1) .

Ligesom forordning (EF) nr. 2003/2003 forpligter forordningen medlemsstaterne til ikke at hindre tilgængeliggørelse på markedet af EU-gødningsprodukter, der opfylder kravene, af årsager, der vedrører indholdet af forurenende stoffer. De har dog mulighed for at opretholde eller indføre grænseværdier, der anses for passende for forurenende stoffer i ikkeharmoniserede produkter.

Ved forordning (EU) 2019/1009 er der fastsat harmoniseringsregler for EU-gødningsprodukter, som omfatter flere kategorier af produkter end den udtømmende liste i bilag I til forordning (EF) nr. 2003/2003. Ved forordningen er der for første gang på EU-plan fastsat grænseværdier for forurenende stoffer i harmoniserede produkter.

I forordning (EF) nr. 2003/2003 fastsættes der ingen grænseværdi for forurenende stoffer i EF-gødninger (harmoniserede produkter). Forordningen forpligter medlemsstaterne til ikke at forbyde, begrænse eller hindre markedsføring af »EF-gødning«, der opfylder kravene, herunder af grunde, der vedrører sammensætning, f.eks. indholdet af forurenende stoffer. Medlemsstaterne kan dog i deres nationale lovgivning fastsætte obligatoriske grænseværdier for forurenende stoffer, som gælder for ikkeharmoniserede produkter.

På grundlag af forordning (EF) nr. 2003/2003 må en gødning, som tilhører en af typerne i forordningens bilag I, og som opfylder forordningens bestemmelser, betegnes »EF-gødning« (harmoniserede produkter). Forordningens bilag I indeholder en liste over forskellige gødningstyper, hvoraf nogle har et fosforindhold på over 5 % fosforpentoxid.

Ved brev af 27. september 2019 præciserede Slovakiet, at landet i den nationale lovgivning fra og med 2005 havde indført en grænseværdi på 20 mg/kg fosforpentoxid for fosforgødninger, sammensatte gødninger og gødninger, der også indeholder sporstoffer. Denne grænseværdi gælder ikke for EF-gødninger (harmoniserede produkter). Slovakiet bekræftede, at landet agter at opretholde denne bestemmelse, som afviger fra den grænseværdi, der er fastsat for cadmium i fosfatgødninger, både uorganiske makronæringsstofgødninger og organisk-mineralske gødninger.

Slovakiet ønsker at opretholde den nationale grænseværdi på 20 mg/kg fosforpentoxid for cadmium, jf. punkt 1 i bilag 3 til dekret nr. 577/2005, for så vidt angår alle gødningsprodukter med et fosforindhold på mindst 5 % fosforpentoxid.

4.

Slovakiet har analyseret de forventede nationale virkninger af grænseværdien på 60 mg/kg fosforpentoxid, der er fastsat ved forordning (EU) 2019/1009. Denne grænseværdi har givet anledning til væsentlige betænkeligheder med hensyn til beskyttelse af menneskers sundhed og af miljøet. Cadmium anses for et kræftfremkaldende stof, der er klassificeret som et af de mest toksiske. Planter optager let cadmium, hvorved cadmium kommer ind i fødekæden. Slovakiet har observeret en stigning i indholdet af cadmium i fødevarer til børn. Landet understreger behovet for at begrænse yderligere eksponering for cadmium, der kommer ind i kroppen via fødevarer.

Langt størstedelen af fosfatholdige gødninger på det slovakiske marked er EF-gødninger (harmoniserede produkter). Ikke desto mindre har de fleste gødninger på markedet et cadmiumindhold under grænsen på 20 mg/kg fosforpentoxid. Da 95 % af de importerede gødninger allerede overholder grænseværdien på 60 mg/kg/kg som fastsat ved forordning (EU) 2019/1009, er Slovakiet bekymret for, at importmønstret ikke vil ændre sig fremover, og at der vil ske yderligere ophobning af cadmium i jorden, hvorfra det følgelig vil blive overført til fødekæden. Slovakiet understreger også, at der ikke findes nogen national producent af denne type gødning i Slovakiet, og at den nationale foranstaltning derfor ikke har noget protektionistisk formål.